**Magyar Hadtudományi Társaság**

**Láhner György Haditechnikai Klub**

**Tömböl László ny. vezérezredes**

 **az MHTT elnöke részére**

**Tárgy:** Összegző beszámoló a Klub 2017. évi tevékenységéről

**Tisztelt Elnök Úr**!

2017-ben az MHTT Láhner György Haditechnikai Klub 9 alkalommal szervezett programot önállóan vagy együttműködőként, illetve vett részt az MHTT által szervezett gyakorlati bemutatón. A két legnagyobb létszámot megmozgató programunk szakmai-kulturális jellegű volt, amellyel kialakult hagyományainkat folytattuk. Ezeken a programokon tagjaink 40-50 fővel vettek részt.

Az MTA IX. Gazdaság- és Jogtudományok Osztálya és a VI. Műszaki Tudományok Osztálya közös Logisztikai Osztályközi Állandó Bizottságának rendezvényeit ebben az esztendőben is aktívan látogattuk.

December 7-n tartottuk meg évzáró, értékelő és programegyeztető rendezvényünket. Ezen egy szakmai előadás hangzott el az NKE-n folyó közgazdaságtudományi kutatások aktuális eredményeiről, a nemzeti versenyképességünket meghatározó fő tényezőkről.

Az előadásaink és más rendezvényeink látogatottsága átlagosan 25-30 fő volt, az évzáró összejövetelen ebben az esztendőben is több mint 40 fő jelent meg.

**Rendezvényeink és közös programjaink áttekintő összegzése**

 **(Előadások, rendezvények és események**)

1. 2017. március 9-n tartottunk előadást az MHTT Mindenki hadtudománya rendezvénysorozata keretében. Az előadók Turcsányi Károly és Hegedűs Ernő tagjaink voltak. Téma: Fegyverek és alkalmazásuk az elöltöltő fegyverek korában. A téma alapja a 2015-n megjelent hasonló témájú négyszerzős monográfia volt, amelynek előadók egyúttal a szerzői is voltak.
2. 2017. április 3-n Tóth Dominik előadásán vett részt 4 tagunk az MTA Nádor utca 7. alatti előadójában, ahol a téma a „Harci szekerek szerepe az ókorban” volt. A téma egy PhD értekezés keretében kerül feldolgozásra, témavezetője a klub elnöke.
3. Április 18-n szakmai előadást szerveztünk a páncélozott harcjárművek mozgékonyságának vizsgálata témában. Az előadó dr. Kovácsházy Miklós volt, a valamikori TAS nehéz harckocsi konstruktőrének unokája.
4. Május 18-n látogattunk el szakmai-kulturális program keretében Kaposvárra. A látogatás fő szervezője Radványi Katalin volt, aki egyúttal az idegenvezetés feladatait is vállalta és nagyszerűen ellátta. A csoportból többen is szolgáltak valamikor a városban, akik jól kiegészítették a program katonai vonatkozásait.
5. A klub vezetéséből 2-n vettünk részt május 24-n a Pápai Bázisrepülőtérre szervezett kihelyezett elnökségi ülésen és szakmai bemutatón.
6. 11 fővel vettünk részt Baranyi Ferenc elhunyt klubtagunk temetésén, július 14-n. Kiváló szervezőt és igen aktív tagunkat veszítettük el személyében. Ezt mutatja az is, hogy a nyári szabadságolások ellenére jelentős számban voltunk a búcsúztatáson.
7. November 10-12. között Bujákon voltunk, családtagjainkkal, az év nagy rendezvényén. A szervezésben többen is szerepet vállaltak és igen gazdag programot sikerült megvalósítanunk, mindenki tetszésére.
8. Évzárónkat és évértékelőnket december 7-n tartottuk meg az egyetem Hungária körúti kampusa könyvtárának Tudós kávézójában, 46 fő részvételéve. Ezen először egy szakmai előadás hangzott el nemzetgazdasági témában, utána vetítéses bemutatók következtek a programjainkon készített film és fényképek illusztrálásával.
9. Az év utolsó eseményére az évzárót követően, december 12-n került sor az ELTE-n, ahol a klub elnöke a szakmai tanszék felkérésére részt vett előadóként Klemensits Péter: Páncélos háború Észak-Afrikában 1940-1943 (A brit hadvezetés tapasztalatai alapján) című könyvének első hivatalos könyvbemutatóján.

**Elgondolásunk 2018 évre**

2018-ben a hagyományainknak megfelelően 2-4 szakmai programot, két szakmai-kulturális kirándulást (Gyöngyöspatára illetve Erdőbényére) és egy évzáró rendezvényt tervezünk. A szakmai programok 3-4 havonta követik egymást, melyeken tagjaink vagy meghívott szakértők tartanak előadást kutatásaikról vagy mutatják be aktuális alkotásaikat (könyveiket), gyakorolt szakterületüket.

 A szakmai programok keretében tervezzük PhD kutatások eredményeinek bemutatását és más hadtudományi téma előadását illetve megvitatását is.

**A klub javaslata szakmai előadás témára a mindenki hadtudománya sorozatban:**

* + *A nagyhatalmak haditengerészete az elöltöltő fegyverek korában (1648-1866)* témát*,* amelynek kutatása két éve már folyamatban van, és az ebből tervezett könyv az év második felére el fog készülni. Előadók: Turcsányi Károly, Bán Attila és Hegedűs Ernő. (Ez a javaslatunk már szerepelt az előző évben is, a megalapozó kutatásainkat viszont ebben az esztendőben fejezzük be.);
	+ *Új kutatási eredmények a csapatok tábori villamios energia ellátásában* című téma. Előadó: Végvári Zsolt.

**Javaslat elismerésre:**

Radványi Imréné klubtagunkat javasolja a klub vezetősége az MHTT részéről elismerő oklevélben részesíteni.

 Kérem a klub további munkájához az MHTT támogatását, hogy az ez évi programok sikeres teljesítésével ismét érdemben járulhassunk hozzá a hadtudomány műveléséhez és a társaság hírnevének erősítéséhez.

Csatolva:

Elismerési javaslat (Radványi Imréné)

Budapest, 2018. 02. 01-n

**Turcsányi Károly**

 klubelnök